**Gutorfölde Község Önkormányzata Képviselő-testületének**

**7/2015. (XI.26.) önkormányzati rendelete**

A SZOCIÁLIS CÉLÚ TŰZIFA TÁMOGATÁSI ELLÁTÁS HELYI SZABÁLYAIRÓL

Gutorfölde Község Önkormányzat Képviselő-testülete (továbbiakban: képviselő-testület) Magyarország Alaptörvényének 32. cikk (1) bekezdés a) pontjában meghatározott, valamint a szociális igazgatásról és szociális ellátásokról szóló, többször módosított 1993. évi III. törvény (a továbbiakban: Szt.) 10. § (1) bekezdésében, 26. §-ában és 32.§ -ában kapott felhatalmazás alapján az alábbi rendeletet alkotja:

**1. §**

E rendelet célja, hogy az önkormányzat által - a helyi önkormányzatok szociális célú tűzifavásárláshoz kapcsolódó kiegészítő támogatásról szóló 46/2014. (IX. 25.) BM rendelet alapján - biztosított szociális célú tűzifa támogatási ellátás igénybevételének helyi szabályait megállapítsa, rendelkezzék az ellátás mértékéről, a jogosultság feltételeiről, ellenőrzéséről és igénybevételük céljáról.

**2. §**

(1) E rendelet területi hatálya Gutorfölde község közigazgatási területére terjed ki.

(2) E rendelet személyi hatálya a Gutorfölde Község közigazgatási területén élő, a Szt. 3. § (l)-(3) bekezdésében meghatározott személyekre terjed ki.

**3. §**

(1) Az önkormányzat képviselő-testülete szociális célú tűzifa támogatást nyújthat annak a Gutorfölde község közigazgatási területén lévő lakás tulajdonosának, bérlőjének vagy albérlőjének a helyiség téli fűtésével kapcsolatos kiadásai viseléséhez, amennyiben az alábbi együttes feltételeknek megfelel:

a) téli fűtését tűzifával oldja meg,

b) Gutorföldén állandó bejelentett lakcímmel rendelkezik és életvitelszerűen

Gutorföldén tartózkodik,

c) szociálisan rászorul a tűzifa - juttatásra.

(2) Az azonos lakóingatlanban élő személyek közül csak egy kérelmező részére állapítható meg a támogatás.

(3) A szociális célú tűzifa támogatás iránti kérelem december 7. napjáig nyújtható be, illetve az ellátás hivatalból is megállapítható.

(4) A szociális célú tűzifa támogatást természetbeni ellátásként kell megállapítani tűzifa formájában, elsősorban a szociális igazgatásról és szociális ellátásokról szóló törvény szerinti aktív korúak ellátására, időskorúak járadékára, vagy települési támogatásra jogosultak, a gyermekék védelméről és a gyámügyi igazgatásról szóló törvényben szabályozott halmozottan hátrányos helyzetű gyermeket nevelő családok részére.

(5) A természetben nyújtott szociális célú tűzifa támogatás mennyisége legalább 1 m3, de legfeljebb 5 m3 háztartásonként.

(6) Az (1) bekezdésben foglalt jövedelmi viszonyoktól eltérően szociális célú tűzifa támogatásban részesíthető kivételes méltányosságból az is, aki (természeti csapás, katasztrófa, baleset, hosszabb orvosi kezelés, miatt) rendkívüli élethelyzetbe került és segítség nélkül a létfenntartása veszélybe kerülne. Ilyen esetben a támogatás iránti kérelem elbírálásához szükséges igazolások előzetes beszerzésétől is el lehet tekinteni, amennyiben vélelmezhető, hogy a kérelmező a feltételeknek megfelel, és ezt írásos nyilatkozatával is megerősíti. A kérelem elbírálásához szükséges igazolásokat utólag pótolni kell.

**4. §**

(1) E rendeletben meghatározott szociális célú tűzifa támogatási ellátásról Gutorfölde község Önkormányzat Képviselő-testülete dönt a rendelkezésre álló tűzifa mennyiségig. Amennyiben a rendelkezésre álló tűzifa elfogy, a további kérelmeket el kell utasítani.

(2)Az önkormányzat a szociális célú tűzifában részesülőktől ellenszolgáltatást nem kér.

**5. §**

(1) Az ellátás iránti kérelmet a Söjtöri Közös Önkormányzati Hivatal Gutorföldi Kirendeltségénél lehet előterjeszteni.

(2) A kérelmet a rendkívüli települési támogatás iránti kérelem benyújtásához szükséges forma nyomtatványon lehet benyújtani.

**6. §**

(1) A rendelet alapján benyújtandó kérelmek esetében is alkalmazni kell a Szt.  
jövedelemszámítási szabályait.

(2) Az Önkormányzat a tűzifa felhasználását tényét jogosult ellenőrizni. Amennyiben az ellátásban részesített személy a tűzifát nem rendeltetésének megfelelően használja fel, a tűzifa értékét köteles az Önkormányzat részére visszatéríteni.

**7. §**

Jelen rendelet a kihirdetését követő napon lép hatályba, rendelkezéseit a helyi önkormányzatok szociális célú tűzifavásárláshoz kapcsolódó kiegészítő támogatásról szóló 46/2014.(IX.25.) BM rendelet alapján megítélt tűzifa-támogatásokra kell alkalmazni.

E rendelet hatályba lépésével egyidejűleg hatályát veszti a szociális célú tűzifa támogatási ellátás helyi szabályairól szóló 9/2014.(XII.09.) önkormányzati rendelet.

Gutorfölde, 2015. november 26.

Nyakas István Dr. Rudas Tamara

polgármester jegyző